
VENDIM
Nr. 491, datë 26.6.2026

PËR PËRCAKTIMIN E PËRBËRJES DHE TË MËNYRËS SË FUNKSIONIMIT TË BORDIT TË INSPEKTIMEVE

Në mbështetje të nenit 100 të Kushtetutës dhe të pikës 5, të nenit 14, të ligjit nr. 99/2024, “Për inspektimin në Republikën e Shqipërisë”, me propozimin e ministrit të Ekonomisë dhe Inovacionit, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim ka për objekt përcaktimin e përbërjes dhe të mënyrës së funksionimit të Bordit të Inspektimeve.
2. Në ushtrimin e detyrave dhe të përgjegjësive të parashikuara në ligjin për inspektimin dhe në këtë vendim, Bordi i Inspektimeve udhëhiqet nga këto parime:
a) parimi i ligjshmërisë;
b) parimi i pavarësisë dhe paanësisë në vendimmarrje;
c) parimi i transparencës dhe informimit;
ç) parimi i mbrojtjes së të dhënave dhe konfidencialitetit;
d) parimi i objektivitetit;
dh) parimi i ushtrimit të ligjshëm të diskrecionit administrativ.
II. PËRBËRJA DHE FUNKSIONIMI I BORDIT TË INSPEKTIMEVE
1. Bordi i Inspektimeve (në vijim, Bordi) krijohet pranë Inspektoratit të Përgjithshëm si organ bashkërendues e funksionon si strukturë e përhershme në përcaktimin e politikave dhe të standardeve të përgjithshme të inspektimit, për inspektoratet qendrore, vendore, si dhe për strukturat e tjera përgjegjëse për inspektimin, në fushën e zbatimit të ligjit nr. 99/2024, “Për inspektimin në Republikën e Shqipërisë”. 
2. Bordi kryesohet nga ministri përgjegjës për ekonominë dhe inovacionin dhe ka në përbërje këta anëtarë:
a) ministrin përgjegjës për arsimin; 
b) ministrin përgjegjës për mbrojtjen e territorit; 
c) ministrin përgjegjës për turizmin dhe kulturën; 
ç) ministrin përgjegjës për mjedisin;
d) ministrin përgjegjës për financën;
dh) ministrin përgjegjës për infrastrukturën dhe energjinë;
e) ministrin përgjegjës për bujqësinë; 
ë) ministrin përgjegjës për shëndetësinë dhe mirëqenien sociale;
f) ministrin përgjegjës për pushtetin vendor. 
3. Bordi ushtron detyrat dhe përgjegjësitë që i janë ngarkuar nga ligji nr. 99/2024, “Për inspektimin në Republikën e Shqipërisë”, si dhe ka kompetencat e mëposhtme: 
a) Shqyrton dhe vlerëson raportin vjetor të Inspektoratit të Përgjithshëm mbi veprimtarinë inspektuese të inspektorateve qendrore;
b) Bashkërendon e orienton veprimtarinë e inspektimit në bashkëpunim me Inspektorin e Përgjithshëm;
c) Koordinon veprimtarinë e tij me Inspektorin e Përgjithshëm dhe shkëmben informacione në funksion të garantimit të standardeve të përgjithshme të inspektimit;
ç) Bashkëpunon me organet e tjera shtetërore, institucione ndërkombëtare, si dhe organizata të tjera me objekt veprimtarie ose ekspertizë në fushën e inspektimit;
d) Ndihmon ministrinë e linjës në bashkërendimin e punës për fushat e inspektimit;
dh) Shqyrton e miraton masat e nevojshme për mirorganizimin e mbledhjeve dhe të veprimtarive të Bordit, si dhe çdo kompetencë tjetër të nevojshme për organizimin e funksionimin e tij.
4. Kryetari i Bordit ushtron këto detyra: 
a) cakton datën e zhvillimit të mbledhjes së Bordit dhe vendos rendin e ditës së çdo mbledhjeje; 
b) drejton zhvillimin e mbledhjes së Bordit; 
c) mbikëqyr veprimtarinë e sekretariatit teknik të Bordit;
ç) ruan konfidencialitetin e informacionit të marrë gjatë ushtrimit të funksioneve të tij; 
d) deklaron dhe u kërkon anëtarëve të Bordit, në mbledhjen e radhës, para votimit të çdo çështjeje, për të deklaruar konfliktin e interesit;
dh) u jep fjalën anëtarëve të Bordit për të relatuar për çështjet e ngarkuara;
e) nënshkruan vendimin e Bordit, në përputhje me parashikimet e Kodit të Procedurave Administrative.
5. Anëtari i Bordit ushtron këto detyra: 
a) merr pjesë në mbledhjet e Bordit ose njofton kryetarin për mosparaqitjen e tij dhe arsyet e mungesës; 
b) deklaron gjendjen në kushtet e konfliktit të interesit; 
c) voton për çështjet e rendit të ditës; 
ç) merr fjalën dhe diskuton për çdo temë, objekt diskutimi;
d) relaton para Bordit çështjen, nëse është anëtari i caktuar si relator; 
dh) ruan konfidencialitetin e informacionit të marrë gjatë ushtrimit të funksionit; 
e) nënshkruan vendimin e Bordit, në përputhje me parashikimet e Kodit të Procedurave Administrative.
6. Bordi mbështetet nga sekretariati teknik, përbërja e të cilit caktohet me urdhër të Inspektorit të Përgjithshëm. 
7. Sekretariati teknik ka këto detyra dhe përgjegjësi:
a) paraqet relacionin, lidhur me çështjet që do të trajtohen dhe dokumentacionin përkatës; 
b) vendos në dispozicion të anëtarëve të Bordit, elektronikisht, çështjet që do të shqyrtohen në Bord, të paktën 5 (pesë) ditë pune përpara datës së mbledhjes;
c) krijon kushtet për mbarëvajtjen e punës;
ç) përpilon dhe kryen njoftimet për mbledhjen e Bordit;
d) mban procesverbalin e mbledhjeve, i cili zbardhet brenda 2 (dy) ditëve punë dhe nënshkruhet rregullisht nga anëtarët e Bordit dhe sekretariati teknik;
dh) zbardh vendimet e arsyetuara të marra nga Bordi dhe i ngarkon ato në sistemin elektronik “e-Inspektimi”.
III. THIRRJA E MBLEDHJES SË BORDIT TË INSPEKTIMEVE
1. Bordi mblidhet sa herë është i nevojshëm shqyrtimi i një çështjeje ose rasti, por jo më pak se 2 (dy) herë në vit. Kërkesa për thirrjen e mbledhjes përmban qëllimin, çështjet që do të diskutohen në mbledhje dhe materialet përkatëse.
2. Mbledhja e Bordit thirret me nismën e kryetarit të Bordit.
[bookmark: _GoBack]3. Çdo anëtar i Bordit dhe Inspektori i Përgjithshëm kanë të drejtë t’i kërkojnë me shkrim kryetarit të Bordit të thërrasë mbledhjen për çështje specifike dhe emergjente. Kryetari, nëse e vlerëson të arsyeshme, thërret mbledhjen e Bordit, brenda 7 (shtatë) ditëve kalendarike nga depozitimi i kërkesës në sekretariatin teknik të Bordit. Kjo mbledhje shqyrton çështjen specifike, shoqëruar me dokumentacionin përkatës, për të cilën është kërkuar mbledhja.
4. Mbledhjet e Bordit zhvillohen brenda 5 (pesë) ditëve punë nga marrja e miratimit nga kryetari për thirrjen e mbledhjes së Bordit dhe kryerjes së njoftimit; përveç rasteve kur ka urgjencë, mbledhjet e Bordit zhvillohen me afat njoftimi më të shkurtër. Sekretariati teknik i Bordit u dërgon anëtarëve të Bordit, me postë elektronike ose me shkrim, njoftimin dhe rendin e ditës për mbledhjen, si dhe materialet që do të shqyrtohen. Data e njoftimit të anëtarit të Bordit do të konsiderohet data e dërgimit të njoftimit.
5. Inspektori i Përgjithshëm është i pranishëm në çdo mbledhje të Bordit.
6. Mbledhja e Bordit, sipas pikës 2, të kreut IV, të këtij vendimi, në raste përjashtimore, mund të zhvillohet edhe në distancë (online). Në këtë rast, mënyra e thirrjes, organizimi i mbledhjes dhe vendimet miratohen sipas parashikimit në pikën 2, të kreut IV, të këtij vendimi. 
7. Sekretariati teknik i Bordit përgatit njoftimin dhe rendin e ditës mbi bazën e materialeve të dorëzuara, si dhe i paraqet për konfirmim te kryetari i Bordit. Materialet, që paraqiten për shqyrtim në mbledhje, depozitohen pranë sekretariatit teknik të Bordit, i cili përgatit nga një kopje për secilin anëtar dhe ua dërgon në formë elektronike ose të printuar.
8. Në rast pamundësie objektive, papajtueshmëri, konflikt interesi ose pengese ligjore të kryetarit, sipas përcaktimeve në nenin 30 të Kodit të Procedurave Administrative, veprimet përgatitore, thirrja e mbledhjes dhe drejtimi kryhen nga anëtari i Bordit më i vjetër në moshë.
IV. PROCEDURA E MARRJES SË VENDIMEVE DHE E VOTIMIT NË MBLEDHJET E BORDIT TË INSPEKTIMEVE
1. Vendimmarrjet e Bordit konsultohen paraprakisht nga ministrat përgjegjës me institucionet dhe strukturat e tyre në varësi, që mbulojnë fushat përkatëse të përgjegjësisë shtetërore.
2. Mbledhja është e vlefshme kur janë të pranishëm dy të tretat e numrit të përgjithshëm të anëtarëve të Bordit. Çdo anëtar i Bordit ka të drejtën e një vote. Në rastet kur nuk arrihet kuorumi i nevojshëm, mbledhja shtyhet dhe zhvillohet brenda 5 (pesë) ditëve punë nga dita e njoftuar më parë. Vendimi miratohet kur merret me shumicën e thjeshtë të votave të pjesëmarrësve në mbledhjen e Bordit. Kur numri i votave është i barabartë, vota e kryetarit të Bordit është përcaktuese në marrjen e vendimit dhe voton i fundit. Abstenimi nuk lejohet dhe çdo votë kundër argumentohet në procesverbal.
3. Bordi miraton vendime mbi bazën e dokumenteve të paraqitura për fushën inspektuese, por, në rastet kur e gjykon të nevojshme, ai merr vendime edhe mbi bazën e informacioneve të paraqitura për shqyrtim apo të propozimeve të bëra gjatë diskutimit në mbledhje.
4. Vendimet e rekomandimet e miratuara nga Bordi janë të detyrueshme për zbatim nga të gjitha inspektoratet qendrore dhe institucionet e tjera inspektuese përgjegjëse për fushat përkatëse të inspektimit.
V. ZBARDHJA DHE PUBLIKIMI I VENDIMEVE TË BORDIT TË INSPEKTIMEVE
1. Zbardhja e vendimeve të Bordit bëhet nga sekretariati teknik i Bordit.
2. Vendimet e nënshkruara nga kryetari i Bordit depozitohen dhe regjistrohen në një libër të veçantë në zyrën e protokoll-arkivit të Inspektoratit të Përgjithshëm. Sekretariati teknik i Bordit dorëzon në protokoll procesverbalin dhe regjistrimet e mbledhjeve të Bordit.
3. Sekretariati teknik i Bordit u dërgon kopje të vendimeve të miratuara strukturave përkatëse, të cilat ngarkohen me ndjekjen dhe zbatimin e tyre.
4. Pas zbardhjes së vendimeve të Bordit, brenda 5 (pesë) ditëve punë, sekretariati teknik i Bordit i publikon në faqen zyrtare të Inspektoratit të Përgjithshëm.
VI. DISPOZITA TË FUNDIT
Ngarkohen kryetari, anëtarët e Bordit të Inspektimeve dhe Inspektorati i Përgjithshëm për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
ZËVENDËSKRYEMINISTËR
Albana Koçiu

